Lars Aagaard (M), 2023-12-14:
Tak for ordet.
Parisaftalens mål er klart: at arbejde for at begrænse den globale temperaturstigning til 1,5 grader.
Som det ser ud i dag, er verden ikke på vej til at opfylde det mål.
Derfor skal Danmark skubbe på klimahandling globalt, og vi skal sikre omstilling herhjemme.
Danmarks klimaindsats anerkendes internationalt, også selv om den herhjemme ofte bliver kritiseret for bl.a. ikke at gå hurtigt nok.
Danmark er endnu en gang placeret øverst blandt 63 lande på det anerkendte Climate Change Performance Index af internationale grønne organisationer.
Vi skal være stolte over det, men vi har en stor opgave foran os, så vi skal ikke hvile på laurbærrene.
På papiret er opgaven simpel.
Vi skal leve op til de klimamål, der er sat for 2025, 2030 og videre frem, og vi skal gøre det inden for rammerne af klimaloven.
Vi skal leve op til vores egne mål, og samtidig skal vi bruge vores viden om grønne teknologier som havmøller, power-to-x og fangst og lagring af CO 2 til at drive en grøn omstilling i resten af verden.
Men lad os være ærlige over for hinanden: Når vi skal ændre så grundlæggende på et samfund, som den grønne omstilling kræver, så er der ikke nogen lette løsninger tilbage.
Vi skal balancere mange hensyn og tage svære beslutninger.
Derfor er det vigtigt, at vi holder ploven i jorden, helt frem til de svære beslutninger er implementeret og reduktionerne er opnået.
Vi er i fuld gang med den grønne omstilling, og i løbet af det seneste års tid har vi taget vigtige skridt mod et grønnere Danmark.
For et par dage siden indgik vi en aftale om energipakker på land, vi har gjort det nemmere at få sat vindmøller og solceller op hurtigt og i stor skala, og vi har skabt bedre muligheder for at lægge virksomheder med særlige energibehov tæt på det sted, hvor strømmen bliver produceret.
Derudover har vi givet kompensation til naboer og har givet lokalsamfund et mærkbart løft, så flere gevinster ved VE lander tæt på anlæggene.
Elnettet skal også kunne følge med, og derfor har jeg i min tid som minister godkendt investeringer i elnettet for 6,2 mia. kr.
I varmesektoren har vi sikret, at geotermi kan blive en vigtig del af vores varmesystem med en lov, der baner vejen for Danmarks første geotermianlæg i stor skala.
Folkene bag forventer, at det bliver EU's største af sin slags.
Vi skal af med fossile brændsler, og i nogle sektorer rækker elektrificeringen ikke hele vejen.
Derfor skal vi have skruet op for produktionen af fremtidens brændsler.
Det har vi bl.a. gjort med afgørelsen af ptx-udbuddet i oktober.
Med udbuddet investerede vi 1,25 mia. kr. i at kickstarte den danske brintproduktion.
Jeg ser frem til at følge projektet.
I september indgik vi en politisk aftale, der baner vejen for fangst og lagring af hele 34 mio. t CO 2 over en 15-årig periode.
Dermed har vi lagt vejen til en fuld værdikæde for fangst og lagring af CO 2 i 2029.
Med aftalen samler vi midlerne fra ccus-puljen og puljen for denne grønne skattereform for at skabe større sikkerhed i forhold til en fuld værdikæde for fangst og lagring af CO 2 allerede fra 2029.
Aftalen fjerner samtidig forhindringer og skaber klarhed om etableringen af både rør til transport af CO 2 og udvikling af CO 2 -lagre.
Projekterne skyder op flere steder, og senest har jeg været med til at indvie et demonstrationsanlæg oppe på Aalborg Portland.
Så teknologien er på vej til at blive udviklet og implementeret.
Samlet set har regeringen således indgået en lang række aftaler, der peger frem mod en grønnere fremtid.
Aftalerne bringer os meget tæt på opfyldelse af vores mål.